अर्थशास्त्रम्/अधिकरणम् १०/अध्यायः ६
पक्षावुरस्यं प्रतिग्रह इत्यौशनसो व्यूह-विभागः   ।। १०.६.०१  ।।
 पक्षौ कक्षावुरस्यं प्रतिग्रह इति बार्हस्प्त्यः   ।। १०.६.०२  ।।
 प्रपक्ष-कक्ष-उरस्या उभयोः दण्ड-भोग-मण्डल-असंहताः प्रकृति-व्यूहाः   ।। १०.६.०३  ।।
 तत्र तिर्यग्-वृत्तिर्दण्डः   ।। १०.६.०४  ।।
 समस्तानां अन्वावृत्तिर्भोगः   ।। १०.६.०५  ।।
 सरतां सर्वतो-वृत्तिर्मण्डलः   ।। १०.६.०६  ।।
 स्थितानां पृथग्-अनीक-वृत्तिरसंहतः   ।। १०.६.०७  ।।
 पक्ष-कक्ष-उरस्यैः समं वर्तमानो दण्डः   ।। १०.६.०८  ।।
 स कक्ष-अतिक्रान्तः प्रदरः   ।। १०.६.०९  ।।
 स एव पक्ष-कक्षाभ्यां प्रतिक्रान्तो दृढकः   ।। १०.६.१०  ।।
 स एवातिक्रान्तः पक्षाभ्यां असह्यः   ।। १०.६.११  ।।
 पक्षाववस्थाप्यौरस्य-अतिक्रान्तः श्येनः   ।। १०.६.१२  ।।
 विपर्यये चापं चाप-कुकुषिः प्रतिष्ठः सुप्रतिष्ठश्च   ।। १०.६.१३  ।।
 चाप-पक्षः संजयः   ।। १०.६.१४  ।।
 स एवौरस्य-अतिक्रान्तो विजयः   ।। १०.६.१५  ।।
 स्थूल-कर्ण-पक्षः स्थूण-अकर्णः   ।। १०.६.१६  ।।
 द्वि-गुण-पक्ष-स्थूणो विशाल-विजयः   ।। १०.६.१७  ।।
 त्र्य्-अभिक्रान्त-पक्षश्चमू-मुखः   ।। १०.६.१८  ।।
 विपर्यये झष-आस्यः   ।। १०.६.१९  ।।
 ऊर्ध्व-राजिर्दण्डः सूची   ।। १०.६.२०  ।।
 द्वौ दण्डौ वलयः   ।। १०.६.२१  ।।
 चत्वारो दुर्जयः   ।। १०.६.२२  ।।
 इति दण्ड-व्यूहाः   ।। १०.६.२३  ।।
 पक्ष-कक्ष-उरस्यैर्विषमं वर्तमानो भोगः   ।। १०.६.२४  ।।
 स सर्प-सारी गो-मूत्रिका वा   ।। १०.६.२५  ।।
 स युग्म-उरस्यो दण्ड-पक्षः शकटः   ।। १०.६.२६  ।।
 विपर्यये मकरः   ।। १०.६.२७  ।।
 हस्त्य्-अश्व-रथैर्व्यतिकीर्णः शकटः पारिपतन्तकः   ।। १०.६.२८  ।।
 इति भोग-व्यूहाः   ।। १०.६.२९  ।।
 पक्ष-कक्ष-उरस्यानां एकी-भावे मण्डलः   ।। १०.६.३०  ।।
 स सर्वतो-मुखः सर्वतो-भद्रः   ।। १०.६.३१  ।।
 अष्ट-अनीको दुर्जयः   ।। १०.६.३२  ।।
 इति मण्डल-व्यूहाः   ।। १०.६.३३  ।।
 पक्ष-कक्ष-उरस्यानां असंहतादसंहतः   ।। १०.६.३४  ।।
 स पञ्च-अनीकानां आकृति-स्थापनाद्वज्रो गोधा वा   ।। १०.६.३५  ।।
 चतुर्णां उद्धानकः काकपदी वा   ।। १०.६.३६  ।।
 त्रयाणां अर्ध-चन्द्रकः कर्कटक-शृङ्गी वा   ।। १०.६.३७  ।।
 इत्यसंहत-व्यूहाः   ।। १०.६.३८  ।।
 रथ-उरस्यो हस्ति-कक्षोअश्व-पृष्ठोअरिष्टः   ।। १०.६.३९  ।।
 पत्तयोअश्वा रथा हस्तिनश्चानुपृष्ठं अचलः   ।। १०.६.४०  ।।
 हस्तिनोअश्वा रथाः पत्तयश्चानुपृष्ठं अप्रतिहतः   ।। १०.६.४१  ।।
 तेषां प्रदरं दृढकेन घातयेत् । दृढकं असह्येन । श्येनं चापेन । प्रतिष्ठं सुप्रतिष्ठेन । संजयं विजयेन । स्थूण-आकर्णं विशाल-विजयेन । पारिपतन्तकं सर्वतो-भद्रेण   ।। १०.६.४२  ।।
 दुर्जयेन सर्वान्प्रतिव्यूहेत   ।। १०.६.४३  ।।
 पत्त्य्-अश्व-रथ-द्विपानां पूर्वं पूर्वं उत्तरेण घातयेत् । हीन-अङ्गं अधिक-अङ्गेन चैति   ।। १०.६.४४  ।।
 अङ्ग-दशकस्यएकः पतिः पतिकः । पतिक-दशकस्यएकः सेना-पतिः । तद्-दशकस्यएको नायक इति   ।। १०.६.४५  ।।
 स तूर्य-घोष-ध्वज-पताकाभिर्व्यूह-अङ्गानां संज्ञाः स्थापयेदङ्ग-विभागे संघाते स्थाने गमने व्यावर्तने प्रहरणे च   ।। १०.६.४६  ।।
 समे व्यूहे देश-काल-सार-योगात्सिद्धिः   ।। १०.६.४७  ।।
 यन्त्रैरुपनिषद्-योगैस्तीक्ष्णैर्व्यासक्त-घातिभिः  । ।। १०.६.४८अ ब  ।।
 मायाभिर्देव-सम्योगैः शकटैर्हस्ति-भीषणैः   ।। १०.६.४८च्द्  ।।
 दूष्य-प्रकोपैर्गो-यूथैः स्कन्ध-आवार-प्रदीपनैः  । ।। १०.६.४९अ ब  ।।
 कोटी-जघन-घातैर्वा दूत-व्यञ्जन-भेदनैः   ।। १०.६.४९च्द्  ।।
 "दुर्गं दग्धं हृतं वा ते कोपः कुल्यः समुत्थितः  । ।। १०.६.५०अ ब  ।।
 शत्रुराटविको वा" इति परस्यौद्वेगं आचरेत्  ।। १०.६.५०च्द्  ।।
 एकं हन्यान्न वा हन्यादिषुः क्षिप्तो धनुष्मता  । ।। १०.६.५१अ ब  ।।
 प्रज्ञानेन तु मतिः क्षिप्ता हन्याद्गर्भ-गतानपि   ।। १०.६.५१च्द्  ।।